CELEX: 52018PC0058
Language: sl
Date: 2018-02-09
Title: Predlog IZVEDBENI SKLEP SVETA o dovoljenju Madžarski, da uporabi posebni ukrep, ki odstopa od člena 193 Direktive Sveta 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 9.2.2018
            COM(2018) 58 final
            2018/0023(NLE)
            Predlog
            IZVEDBENI SKLEP SVETA
            o dovoljenju Madžarski, da uporabi posebni ukrep, ki odstopa od člena 193 Direktive Sveta 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               
                  V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost
                     1
                   (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV oziroma za preprečevanje nekaterih vrst davčnih utaj ali izogibanja davkom.
               
            
            
               Madžarska je z dopisom, ki ga je Komisija evidentirala 26. junija 2017, zaprosila za dovoljenje za podaljšanje veljavnosti Izvedbenega sklepa Sveta (EU) 2015/2349
                  2
                z dne 10. decembra 2015 in s tem za nadaljevanje uporabe ukrepa, ki odstopa od člena 193 direktive o DDV. Komisija je v skladu s členom 395(2) direktive o DDV in po tem, ko je od Madžarske prejela dodatne podrobnosti glede utemeljenosti prošnje, z dopisom z dne 11. decembra 2017 o prošnji Madžarske obvestila druge države članice. Z dopisom z dne 12. decembra 2017 je nato uradno obvestila Madžarsko, da ima vse informacije, potrebne za presojo prošnje.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Madžarska je obvestila Komisijo o goljufijah v sektorju zagotavljanja osebja, zlasti v agencijah za začasno zaposlovanje in organizacijah, ki zagotavljajo podobne storitve, kot so šolske zadruge, katerih člani opravljajo delo za tretje osebe. 
               
               
                  Ena od značilnosti zagotavljanja te vrste storitev je, da velike naložbe ali strokovno znanje dejansko niso potrebni. Zato je dokaj enostavno ustanoviti tako podjetje, ki po kratkem obdobju izgine. Znesek DDV, ki ga podjetje prejme od strank, zaradi omejenih naložb pogosto precej presega odbitni DDV na te naložbe ali, bolj splošno, vstopni DDV. Neodbitni vstopni DDV torej pomeni le majhen del stroškov, kadar ta podjetja, ki imajo malo ali nič sredstev, izginejo. Zato je skupni znesek neplačanega DDV težko ali nemogoče izterjati.
               
               
                  Madžarska je leta 2014 v okviru boja proti goljufijam na področju DDV v sektorju agencij za začasno zaposlovanje zaprosila za dovoljenje za odstopanje od člena 193 direktive o DDV, da bi zagotovila, da se pri zagotavljanju osebja, vključenega v dejavnosti, ki niso zajete v členu 199(1)(a) direktive o DDV, kot oseba, ki je dolžna plačati DDV, šteje davčni zavezanec, kateremu se opravi storitev (mehanizem obrnjene davčne obveznosti). Dovoljenje je bilo izdano z Izvedbenim sklepom Sveta (EU) 2015/2349
                     3
                  , ki je prenehal veljati 31. decembra 2017. 
               
               
                  Madžarska je zaprosila za dovoljenje, da še naprej uporablja posebni ukrep, ki odstopa od člena 193 direktive o DDV, in obenem za razširitev področja uporabe tega ukrepa na zadruge upokojencev. 
               
               
                  Glede na informacije, ki jih je predložila Madžarska, se je mehanizem obrnjene davčne obveznosti izkazal za primerno in učinkovito sredstvo v boju proti korupcijskim praksam v sektorju agencij za začasno zaposlovanje. Madžarska tako navaja, da se je po uvedbi obrnjene davčne obveznosti število agencij za začasno zaposlovanje zmanjšalo. Podatki obenem kažejo, da se je hkrati z zmanjšanjem števila davčnih zavezancev v danem sektorju v letu 2016 močno povečala davčna osnova za domače zagotavljanje tovrstnih storitev. 
               
               
                  Madžarska trdi, da so bili za boj proti goljufijam na področju DDV sprejeti številni ukrepi (npr. večji nadzor in kontrole novo registriranih podjetij, zakonodajne spremembe za povečanje učinkovitosti kontrolnih dejavnosti, obveznost predložitve mesečnih obračunov DDV za novo registrirana podjetja, uvedba minimalne pristojbine za storitve za šolske zadruge, spletno spremljanje blagajniških računov, rekapitulacijska poročila za DDV v nekaterih primerih itd.). Država načrtuje še druge ukrepe za boj proti goljufijam s posebnim poudarkom na agencijah za začasno zaposlovanje (npr. zoženje področja dejavnosti sektorja dela prek agencij za začasno zaposlovanje, uvedbo jamstva, povezanega z dejavnostmi v tem sektorju, razširitev varnosti zaposlitve). Ne glede na te ukrepe Madžarska meni, da bi bilo treba za dodatno zmanjšanje škode, povzročene v tem sektorju, še naprej uporabljati zaščitni mehanizem obrnjene davčne obveznosti. 
               
               
                  Madžarska je poleg tega obvestila Komisijo, da pripravlja uvedbo novega pravnega instituta, in sicer zadrugo upokojencev. Podobno kot velja za šolske zadruge, bi se zaposlovanje v zadrugah upokojencev štelo podobno delu prek agencij za začasno zaposlovanje. Madžarska je zato zaprosila, da se mehanizem obrnjene davčne obveznosti uporablja tudi za zadruge upokojencev. 
               
               
                  Treba je opozoriti, da direktiva o DDV že določa neobvezno uporabo mehanizma obrnjene davčne obveznosti za zagotavljanje osebja (člen 199(1)(b) direktive o DDV). Ta možnost je omejena v glavnem na nepremičninski sektor (člen 199(1)(a) direktive o DDV). Zato bi se moral predlagani ukrep odstopanja uporabljati samo za primere, ki niso zajeti v direktivi o DDV.
               
            
            
               Nazadnje, ker bo ukrep odstopanja sprejet po izteku veljavnosti Izvedbenega sklepa Sveta (EU) 2015/2349 (torej po 31. decembru 2017), s tem predlogom ni mogoče podaljšati veljavnosti prejšnjega ukrepa. 
            
            
               Predlaga se, da se odstopanje dovoli do 31. decembra 2020. Do izteka veljavnosti odstopanja bi morali biti ukrepi, ki jih je Madžarska že sprejela, in tisti, ki jih še namerava sprejeti, učinkoviti v boju proti goljufijam v zadevnem sektorju, zato država ne potrebuje daljšega obdobja odstopanja od člena 193 direktive o DDV glede zagotavljanja osebja s strani agencij za začasno zaposlovanje. Podaljšanje odstopanja naj torej ne bi bilo potrebno. 
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV.
            
            
               •Subsidiarnost (za neizključno pristojnost) 
            
         
         
            
               Glede na določbo direktive o DDV, na kateri temelji predlog, se načelo subsidiarnosti ne uporablja.
            
            
               •Sorazmernost
            
            
               
                  Predlog je skladen z načelom sorazmernosti iz naslednjih razlogov.
               
               
                  Sklep se nanaša na dovoljenje, izdano državi članici na njeno prošnjo, in ne pomeni nobene obveznosti.
               
               
                  Zaradi omejenega področja uporabe odstopanja je posebni ukrep sorazmeren z želenim ciljem, tj. boj proti davčni utaji. Ne presega tega, kar je potrebno za boj proti goljufijam v specifičnem sektorju.
               
            
            
               •Izbira instrumenta
            
            
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, saj je lahko naslovljen na posamezne države članice.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Ta predlog temelji na prošnji Madžarske in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno.
               
            
            
               •Ocena učinka
            
            
               Cilj predloga izvedbenega sklepa je preprečevanje nekaterih vrst davčnih utaj ali izogibanja davkom v sektorju zagotavljanja osebja na Madžarskem. Mehanizem obrnjene davčne obveznosti naj bi Madžarski pomagal pri nadaljnjem boju proti goljufijam na področju DDV v tem sektorju. Zato bo imel ukrep odstopanja potencialno pozitiven učinek. 
            
            
               Zaradi ozkega področja uporabe odstopanja in časovno omejene uporabe bo učinek v vsakem primeru omejen.
            
            
               4.PRORAČUNSKE POSLEDICE
            
            
               
                  Predlog nima nobenih negativnih posledic za proračun EU.
               
            
            
               5.DRUGI ELEMENTI
            
            
               Predlog vključuje samoderogacijsko klavzulo, ki je določena na 31. december 2020.
            
            
               2018/0023 (NLE)
            
         
         
            
               Predlog
            
            
               IZVEDBENI SKLEP SVETA
            
            
               o dovoljenju Madžarski, da uporabi posebni ukrep, ki odstopa od člena 193 Direktive Sveta 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  4
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člen 193 Direktive 2006/112/ES določa, da je davčni zavezanec, ki dobavlja obdavčljivo blago ali opravlja obdavčljivo storitev, po splošnem pravilu zavezan k plačilu davka na dodano vrednost (DDV) davčnim organom.
            
            
               (2)Madžarska je leta 2014 v okviru boja proti goljufijam na področju DDV v sektorju agencij za začasno zaposlovanje zaprosila za dovoljenje, da uvede poseben ukrep, ki odstopa od člena 193 Direktive 2006/112/ES, da bi zagotovila, da se pri zagotavljanju osebja, vključenega v dejavnosti, ki niso zajete v členu 199(1)(a) navedene direktive, kot oseba, ki je dolžna plačati DDV, šteje davčni zavezanec, kateremu se opravi storitev (mehanizem obrnjene davčne obveznosti). Dovoljenje je bilo izdano z Izvedbenim sklepom Sveta (EU) 2015/2349
                  5
                in je prenehalo veljati 31. decembra 2017. 
            
            
               (3)Madžarska je z dopisom, ki ga je Komisija evidentirala 26. junija 2017, zaprosila za dovoljenje, da uporabi ukrep, ki odstopa od člena 193 navedene direktive, da za zavezanca za plačilo DDV določi prejemnika, ki mu je zagotovljeno osebje. 
            
            
               (4)Komisija je v skladu s členom 395(2) Direktive 2006/112/ES z dopisom z dne 11. decembra 2017 obvestila druge države članice o prošnji Madžarske. Z dopisom z dne 12. decembra 2017 je nato obvestila Madžarsko, da ima na voljo vse informacije, potrebne za presojo prošnje.
            
            
               (5)Glede na informacije, ki jih je predložila Madžarska, se več trgovcev v sektorju agencij za začasno zaposlovanje ukvarja z goljufivimi dejanji, in sicer opravljajo storitve brez plačila DDV davčnim organom. Ker ta vrsta dejavnosti ne zahteva nujno velikega vložka ali naložbe, DDV, ki ga prejemajo te agencije, pogosto precej presega odbitni DDV, ki so ga plačale svojim dobaviteljem storitev. Več teh agencij, ki imajo pogosto malo ali nič sredstev, pozneje izgine v zelo kratkem obdobju nekaj mesecev, tako da je izterjava neplačanega DDV težavna ali nemogoča.
            
            
               (6)Odstopanje bi odpravilo možnost navedene oblike davčne utaje, saj bi bilo določeno, da je oseba, ki mora v teh primerih plačati DDV, prejemnik zagotovljenih storitev. Madžarska je navedla, da se je po uvedbi mehanizma obrnjene davčne obveznosti za zagotovitev osebja na Madžarskem število agencij za zaposlovanje zmanjšalo, kar kaže na čiščenje trga. Madžarska meni, da se je mehanizem obrnjene davčne obveznosti izkazal za primerno in učinkovito sredstvo v boju proti korupcijskim praksam v sektorju agencij za začasno zaposlovanje. 
            
            
               (7)Na podlagi informacij, ki jih je predložila Madžarska, so bili sprejeti številni ukrepi za boj proti goljufijam na področju DDV, država pa načrtuje še druge ukrepe za boj proti goljufijam, osredotočene zlasti na agencije za začasno zaposlovanje. Ne glede na te ukrepe Madžarska meni, da bi bilo za dodatno zmanjšanje škode, povzročene v tem sektorju, treba še naprej uporabljati zaščitni mehanizem obrnjene davčne obveznosti. 
            
            
               (8)Za več primerov v zvezi z zagotavljanjem osebja iz člena 199(1)(a) Direktive 2006/112/ES je že mogoče navesti prejemnika storitve kot osebo, ki je zavezana k plačilu DDV. Madžarski bi bilo zato treba dovoliti, da uporablja mehanizem obrnjene davčne obveznosti za zagotavljanje osebja, ki ni zajeto v Direktivi 2006/112/ES.
            
            
               (9)To odstopanje bi moralo biti časovno omejeno. 
            
            
               (10)Madžarska naj bi z načrtovanimi ukrepi odpravila goljufije v zadevnem sektorju in zato se v zvezi z zagotavljanjem osebja ne bi smelo več zahtevati nobeno nadaljnje odstopanje od člena 193 Direktive 2006/112/ES.
            
            
               (11)Odstopanje ne vpliva na lastna sredstva Unije, pridobljena iz naslova DDV –
            
            
               SPREJEL NASLEDNJI SKLEP: 
            
         
         
            
               Člen 1
            
            
               Z odstopanjem od člena 193 Direktive 2006/112/ES se Madžarski dovoli, da za osebo, ki je dolžna plačati DDV, določi davčnega zavezanca, kateremu se zagotovi osebje za opravljanje dejavnosti, ki niso zajete v členu 199(1)(a) Direktive 2006/112/ES.
            
            
               Člen 2
            
            
               Ta sklep začne učinkovati z dnem uradne obvestitve.
            
            
               Ta sklep preneha veljati 31. decembra 2020.
            
            
               Člen 3
            
            
               Ta sklep je naslovljen na Madžarsko.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        UL L 330, 16.12.2015, str. 53. 
               
               
                  
                     (3)
                  
                        UL L 330, 16.12.2015, str. 53. 
               
               
                  
                     (4)
                  
                        UL L 347, 11.12.2006, str. 1.
               
               
                  
                     (5)
                  
                        Izvedbeni sklep Sveta (EU) 2015/2349 z dne 10. decembra 2015 o dovoljenju Madžarski, da uporabi ukrep, ki odstopa od člena 193 Direktive 2006/112/ES o skupnem sistemu davka na dodano vrednost(UL L 330, 16.12.2015, str. 53).